Nuwe wending in staat se kooptransaksie met swart huurderboer | Maroela Media
(Argieffoto: Jed Owen/Unsplash.com)
Die departement van landelike ontwikkeling en grondhervorming het oënskynlik ingestem om die plaas waarop 'n swart huurderboer al jare lank boer, aan hom te verkoop – maar net die helfte daarvan.
Die hooggeregshof in Pretoria het vroeër vanjaar bevind die departement moet die stuk grond van sowat 3 000 ha waarop David Rakgase al dekades lank boer, aan hom verkoop.
Rakgase, 'n suksesvolle boer, huur die plaas Nooitgedacth by die staat en het ingevolge 'n nou opgeskorte landbou-ontwikkelingsprogram jare gelede al toestemming gekry om die plaas te koop.
Hy het die hof genader nadat dit aan die lig gekom het dat die regering nie meer die grond wil verkoop nie, maar hom eerder 'n verdere 30 jaar-huurooreenkoms aangebied het. In 'n waterskeidingsaak het die hooggeregshof in sy guns beslis.
Ten spyte van die hofbevel dat die departement die plaas binne 'n spesifieke tyd aan hom moet verkoop, sloer die proses steeds.
"Dit het die departement byna twee maande geneem om 'n aanbod aan mnr. Rakgase ná die hofbeslissing te maak en nou blyk dit dat die regering net aangebied het om die helfte van die plaas aan hom te verkoop," het Annette Steyn, die DA se woordvoerder oor landbou, gesê.
"Die departement probeer mnr. Rakgase 'n rat voor die oë draai en het duidelik geen voorneme om aan die hofbevel te voldoen en die hele Nooitgedacht-plaas aan dié verdienstelike opkomende boer te verkoop nie."
Die DA het gesê grondhervorming is 'n morele verpligting en 'n emosionele kwessie. Die party sê grondhervorming moet arm Suid-Afrikaners, wat voorheen van grondeienaarskap ontneem is, deur die beleid bevoordeel, maar dat die ANC dié beginsel verontagsaam.
Maroela Media het navrae oor die kwessie aan die departement gerig en wag op terugvoer.
Miskien kan die amptenare in die department die die hofbevel nie lees of verstaan nie. Daarom kan die dokumente ook nie voltooi word nie want hulle kan nie skryf nie.
Kla die minister, die DG en die departement aan vir minagting van die hof.
Ek verstaan nie. Die staat soek swart boere. Hier kry hulle idiale kanidaat. Dan moet hy nog die plaas koop? Gee dit vir hom!!! Dis mos wat hulle met grondherorming wil doen. Baie vreemd. As die staat nie eers so 'n eenvoudige transaksie kan behartig nie, hoe gaan dit gaan met grondonteiening sonder vergoeding?
Dit wys jou net. Hoe ernstig is die staat om suksesvolle swart boere te vestig?
Dit is alles net 'n politieke spel om die blankes te verarm en alle besit in die regerings se hande te kry sodat hulle kan maak en meestal breek net soos hulle wil.
Wat my net krap is dat die artikel praat van 'n "opkomende boer".
Die man is al langer as twintig jaar op die plaas. Hoelank gaan hy nog as "opkomend" bestempel word.